Vurderer comeback som Bourne
Skuespilleren forteller at han er åpen for å spille rollen som Jason Bourne igjen, men kun hvis filmen regisseres av Paul Greengrass. Det skriver det canadiske nettstedet Canoe. Damon spilte hovedrollen Jason Bourne i publikumssuksessen «The Bourne», i tre actionthrillerfilmer. Filmserien handler om en leiemorder fra CIA, som lider av ekstremt hukommelsestap og prøver å finne ut hvem han er. Ber seerne om hjelp Matt Damon spilte Jason Bourne i tre av spionfilmene, men bestemte seg for å trekke seg ut før den fjerde filmen, «The Bourne Legacy», der Jeremy Renner spiller hovedrollen. Nå avslører Oscar-vinneren at han kunne tenke seg et comeback i filmene, men bare hvis det er Paul Greengrass, som regisserte «The Bourne Supremacy» og «The Bourne Ultimatum», som står bak kamera, skriver Canoe. Damon skal ha sagt til CNBC at han alltid har vært åpen for det så lenge Paul Greengrass er regissør, men at de ikke har klart å komme opp med en god historie. - Så hvis noen av seerne har et forslag til en historie, kan de ringe til Universal Studios og dele den, sier Damon. Nysgjerrig på fortsettelsen Han mener likevel at historien fikk en tilfredsstillende avslutning etter den tredje filmen, men er fremdeles nysgjerrig på hvordan det har gått med den hemmelige agenten de siste årene. - Jeg føler vi avsluttet det på en god måte, men elsker karakteren og jeg vil gjerne vite hva som skjer videre, sier han. Jeremy Renner er tilbake i rollen som Aron Cross, i en den femte Bourne-filmen som har planlagt å ha premiere sommeren 2015.
Matt Damon er nysgjerrig på hvordan det går med karakteren, og kunne tenke seg å utvikle historien videre.